Lykke Friis (V), 2010-03-05:
Vi ruller bogstavelig talt videre.
Med beslutningsforslaget ønsker Socialdemokraterne at pålægge regeringen at etablere en infrastruktur for opladning af elbiler i 2010 og 2011.
Regeringen er enig i intentionen bag forslaget, for det første fordi elbiler er en spændende teknologi med perspektiver både for transportsektoren og energiforsyningen, elbiler er energieffektive og kan hjælpe med at øge udnyttelsen af den stigende mængde vindkraft, for det andet fordi elbiler derved kan bidrage til Danmarks opfyldelse af en række nationale og fælles målsætninger om CO2, miljø, energieffektivitet og uafhængighed af fossile brændsler.
Regeringen er også enig i, at det, i takt med at elbilerne vinder almindelige udbredelse, skal være muligt for den enkelte bilejer at få opladet sin bil på en nem og ukompliceret måde.
Mangelen på opladningsmuligheder må ikke blive en barriere for elbilens udbredelse.
Regeringens ønske om at fremme elbiler og skabe klarhed om rammevilkårene er nu omsat i en forlængelse af afgiftsfritagelsen til og med 2015, og som det fremgår af regeringsgrundlaget, vil afgiften herefter blive gradvis normaliseret, indtil den når et teknologineutralt niveau i forhold til den enkelte elbils lave miljøbelastning.
I forligskredsen er vi enige om elbilernes positive egenskaber og om at sætte en række initiativer i gang som forsøgsordning for elbiler og drøftelsen om plug-in-hybrid-bilerne.
Vi er også enige om, at der er behov for en række afklaringer.
Inden for det område, som beslutningsforslaget handler om, er det i forligskredsen aftalt, at der skal nedsættes en arbejdsgruppe, der skal analysere rammebetingelserne for opstilling af ladestationer til elbiler på offentlig vej og i boligområder uden egne lademuligheder.
Noget af det, der undersøges, er, hvordan vi sikrer, at elbilerne og infrastrukturen passer sammen den dag, der for alvor kommer mange elbiler.
Det forudsætter ikke mindst, at opladningen sker intelligent.
Kun derved kan opladningen tage hensyn til stabiliteten og kapaciteten i elsystemet og udnytte vindkraftens fluktationer bedst muligt.
Et stort antal elbiler, der lader op uden intelligens, vil fra det øjeblik, stikket sættes i elbilen, belaste elsystemet i stedet for at spille positivt ind.
Dernæst skal funktionalitetskravene til en ladestander opgøres.
Et vigtigt element er at sikre, at standerne er åbne for alle, uanset hvilken elleverandør man har tegnet leveringsaftale med.
Det skal ikke være sådan, at nogle ladestandere er forbeholdt kunderne hos bestemte elselskaber; alle skal kunne oplade, uanset hvilket elselskab man har kontrakt med.
Endelig er der behov for øget standardisering.
Ud over forlængelsen af afgiftsfritagelsen til 2015, forsøg og demonstration samt udredningsarbejde arbejder regeringen derfor også på hensigtsmæssige fælles regler, der fremmer elbiler.
Kommissionen, altså EU-Kommissionen, er netop ved at udforme et mandat til de europæiske standardiseringsorganisationer, som skal sikre øget fremdrift.
Større danske beslutninger må nødvendigvis tages i takt med den internationale udvikling og afklaring af standarder og teknologier for elbiler.
Ellers risikerer vi at forcere investeringer, der senere kan vise sig spildte.
Det er væsentligt, at vi i forligskredsen kommer tættere på en afklaring omkring disse emner, inden vi beslutter nærmere, hvordan infrastrukturen for elbiler yderligere fremmes.
På denne baggrund vil jeg indstille, at beslutningsforslaget forkastes.